CELEX: 62019TN0501
Language: el
Date: 2019-07-12 00:00:00
Title: Υπόθεση T-501/19: Προσφυγή της 12ης Ιουλίου 2019 — Corneli κατά ΕΚΤ

16.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/38
            
         
      Προσφυγή της 12ης Ιουλίου 2019 — Corneli κατά ΕΚΤ
      (Υπόθεση T-501/19)
      (2019/C 312/31)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Francesca Corneli (Velletri, Ιταλία) (εκπρόσωπος: F. Ferraro, δικηγόρος)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της εκτελεστικής επιτροπής της ΕΚΤ L/LDG/19/182 της 29ης Μαΐου 2019, περί μη πρόσβασης στην απόφαση της ΕΚΤ με την οποία η τράπεζα Banca Carige S.p.A., εδρεύουσα στη Γένοβα — Ιταλία, τέθηκε σε καθεστώς έκτακτης διαχείρισης, και στον σχετικό φάκελο, και να διατάξει την καθής να προσκομίσει και να υποβάλει ενώπιον του Γενικού Δικαστηρίου την εν λόγω απόφαση και όλες τις προγενέστερες προπαρασκευαστικές, συναφείς και παρεπόμενες πράξεις·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή έχει ως αντικείμενο την ακύρωση της απόφασης του διοικητικού συμβουλίου της ΕΚΤ L/LDG/19/182 της 29ης Μαΐου 2019, περί μη πρόσβασης στην απόφαση της ΕΚΤ με την οποία η τράπεζα Banca Carige S.p.A., εδρεύουσα στη Γένοβα — Ιταλία, τέθηκε σε καθεστώς έκτακτης διαχείρισης, και στον σχετικό φάκελο, και ζητείται με αυτήν να υποχρεωθεί η καθής να προσκομίσει και να υποβάλει ενώπιον του Γενικού Δικαστηρίου την εν λόγω απόφαση και όλες τις προγενέστερες προπαρασκευαστικές, συναφείς και παρεπόμενες.
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 4 της απόφασης ΕΚΤ 2004/3, και εσφαλμένη εφαρμογή της εξαίρεσης περί εμπιστευτικότητας των πληροφοριών που προστατεύεται από το δίκαιο της Ένωσης.
                  
                              —
                           
                           
                              Επισημαίνεται συναφώς η παρανομία της προσβαλλόμενης απόφασης, καθόσον δεν περιέχει συγκεκριμένα στοιχεία που να υποδεικνύουν τα εμπιστευτικά μέρη του επίμαχου εγγράφου, τη λειτουργία και τον σκοπό τους για την ΕΚΤ, καθώς και τους κινδύνους που θα προέκυπταν από τη δημοσίευσή τους. Κατά τη στάθμιση των εμπλεκομένων συμφερόντων, το ειδικό συμφέρον των αποταμιευτών για την προστασία της εταιρικής συμμετοχής τους καθώς και η αποτελεσματικότητα και η διαφάνεια της εταιρικής διακυβέρνησης υπερισχύουν αναμφίβολα έναντι της γενικής και μη αιτιολογημένης απαίτησης προστασίας των εποπτικών διαδικασιών.
                           
                        
            
                  2.
               
               
                  Με τον δεύτερο λόγο ακυρώσεως προβάλλεται ελλιπής αιτιολογία ως προς τον εμπιστευτικό χαρακτήρα του εγγράφου του οποίου ζητήθηκε η προσκόμιση.
                  
                              —
                           
                           
                              Επισημαίνεται συναφώς ότι η ΕΚΤ ουδόλως αιτιολογεί τον «εμπιστευτικό» χαρακτήρα της προσβαλλόμενης διαδικασίας και απλώς δηλώνει, δίκην αποδείξεως, ότι η προστασία των οικείων εποπτικών διαδικασιών δικαιολογεί την άρνηση πρόσβασης στο έγγραφο.
                           
                        
            
                  3.
               
               
                  Με τον τρίτο λόγο προβάλλεται παράβαση των άρθρων 7, παράγραφος 1, και 8, παράγραφος 1, της απόφασης ΕΚΤ 2004/3 και ελλιπής αιτιολογία.
                  
                              —
                           
                           
                              Η προσφεύγουσα προβάλλει σοβαρή παράβαση των άρθρων 7, παράγραφος 1, και 8, παράγραφος 1, της απόφασης 2004/3 και ελλιπή αιτιολογία, καθόσον δεν συντρέχουν οι προϋποθέσεις για επίκληση του γενικού τεκμηρίου εμπιστευτικότητας και, σε κάθε περίπτωση, η ΕΚΤ δεν αξιολόγησε συγκεκριμένως τα έγγραφα για τα οποία ζητήθηκε η πρόσβαση.
                           
                        
            
                  4.
               
               
                  Με τον τέταρτο λόγο προβάλλεται προσβολή του θεμελιώδους δικαιώματος αποτελεσματικής δικαστικής προστασίας (άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης) και παράβαση των άρθρων 7, παράγραφος 3, και 8, παράγραφος 2, της απόφασης ΕΚΤ 2004/3.
                  
                              —
                           
                           
                              Η προσφεύγουσα ισχυρίζεται ότι η ΕΚΤ δεν μπορεί να αγνοήσει καθ’ ολοκληρίαν τα συμφέροντα των μερών που είναι αποδέκτες της διάταξης, συμπεριλαμβανομένων των μετόχων της τράπεζας, οι οποίοι δικαιούνται αποτελεσματική δικαστική προστασία, κατά το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, έναντι της «εσφαλμένης» άσκησης δημόσιας εξουσίας. Η ΕΚΤ παρέβη επίσης τα άρθρα 7, παράγραφος 3, και 8, παράγραφος 2, της απόφασης ΕΚΤ 2004/3, καθότι πολλάκις επικαλέστηκε εξαιρετικά υψηλό φόρτο εργασίας, χωρίς να προσκομίσει συναφώς καμία απόδειξη, προκειμένου να παρατείνει για 20 επιπλέον ημέρες την προθεσμία απάντησης που προβλέπεται σχετικά με το αίτημα πρόσβασης.